SKRIFTLIG FORESPØRGSEL P-2816/01

af Alexander de Roo (Verts/ALE) til Kommissionen

(2. oktober 2001)

Om: Politisk deal mellem Nederlandene og Belgien om linjeføringen af IJzeren Rijn

Udviklingerne og den uigennemskuelige beslutningsdannelse i forbindelse med (genåbning af) IJzeren Rijn-jernbaneforbindelsen vækker bekymring hos mange. Officielt er intet fastlagt, men ifølge en pressemeddelelse fra det nederlandske ministerium for trafik og offentlige arbejder (af 21. september 2001) har den nederlandske og den belgiske trafikminister indgået arbejdsaftaler for at nå frem til en beslutning om genåbning af IJzeren Rijn. Den 15. oktober vil de to ministre underskrive et aftalememorandum.

Imidlertid kører der endnu en høring om de miljømæssige konsekvenser af denne genåbning. Forundringen stiger ikke blot på lokalt og regionalt plan og på provinsniveau, men også på nationalt plan, hvor det spørges, hvorfor rimelige alternativer (til dette projekt) ikke drøftes. Det ser ud som en politisk deal mellem den nederlandske og den belgiske regering, der går ud på at tilsidesætte de europæiske og nationale spilleregler og at gennemføre projektet ad den gamle linjeføring tværs gennem naturområderne De Meinweg og Weerter en Budeler Bergen. Ved at puste nyt liv i den eksisterende Montzen-rute (R24) kan der let

opnås en fordobling af den nuværende transport af 3,68 mio. t gods om året fra havnen i Antwerpen til Duisburg ved hjælp af tilpasninger af den eksisterende Montzen-linjeføring. Ifølge oplysninger fra den vallonske regering vil en sådan saltvandsindsprøjtning kun koste 16 mio. EUR. Har de belgiske og nederlandske myndigheder tilsidesat direktiv 97/11/EF(1) ved ikke at inddrage Montzen-ruten som et alternativ i miljøkonsekvensanalysen og deler Kommissionen den opfattelse, at der nu bør udarbejdes en miljøkonsekvensanalyse, hvori Montzen-ruten alligevel er medtaget?

Også habitatdirektivet og fugledirektivet er i fare for at blive tilsidesat af de belgiske og de nederlandske myndigheder. Der er ingen bydende nødvendige hensyn til væsentlige samfundsinteresser, der tvinger Nederlandene til at genåbne det gamle tracé af IJzeren Rijn. Der er tale om godstransport fra havnen i Antwerpen, som lige såvel kan ske ad den eksisterende Montzen-rute. Der er også mulighed for andre ruter i Nederlandene, som ikke går tværs igennem De Meinweg og Weerter en Budeler Bergen.

Deler Kommissionen denne opfattelse?

Af Kommissionens svar på spørgsmål E-1216/00(2) (af 14. april 2001) fremgår det, at Nederlandene ikke rettidigt har svaret på Kommissionens anmodning om at oplyse, hvorvidt projektets mulige virkninger for De Meinweg er blevet vurderet som krævet i artikel 6, stk. 3, i direktiv 92/43/EØF(3) og i bekræftende fald hvad resultaterne er blevet.

Har Nederlandene omsider givet fyldestgørende og rettidigt svar på Kommissionens spørgsmål desangående og hvordan bedømmer Kommissionen dette svar?

(1) EFT L 73 af 14.3.1997, s. 5.

(2) EFT C 53 E af 20.2.2001, s. 102.

(3) EFT L 206 af 22.7.1992, s. 7.

Svar afgivet på Kommissionens vegne af Margot Wallström

(26. oktober 2001)

IJzeren Rijn (IR)-jernbanen, der forbinder havnen i Antwerpen med det tyske Ruhr-område, er baseret på en færdselsret gennem det nederlandske område ved Sittard, der er garanteret ved 1839-traktaten om adskillelsen mellem Nederlandene og Belgien. Der er foregået togtrafik på denne rute mellem 1879 og 1994.

Belgien indledte proceduren med henblik på at genåbne IR-ruten i 1996. IJzeren Rijn indgår i de transeuropæiske net som fastlagt i Europa-Parlamentet og Rådets beslutning nr. 1692/96/EF af 23. juli 1996 om Fællesskabets retningslinjer for udvikling af det transeuropæiske transportnet(1); Europa-Parlamentets og Rådets direktiv 2001/12/EF af 26. februar 2001 om ændring af Rådets direktiv 91/440/EØF om udvikling af Fællesskabets jernbaner(2) anfører IJzeren Rijn som en integrerende del af det transeuropæiske godsjernbanenet.

I fortsættelse af nogle Parlamentsforespørgsler om dette projekt, bad Kommissionen de nederlandske myndigheder om at gøre rede for anvendelsen af VVM-ordningen i Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet(3) som ændret ved Rådets direktiv 97/11/EF af 3. marts 1997 og naturbeskyttelsesdirektiverne: Rådets direktiv 79/409/EØF af 2. april 1979 om beskyttelse af vilde fugle(4) (fugledirektivet) og Rådets direktiv 92/43/EØF af 21. maj 1992 om bevaring af naturtyper samt vilde dyr og planter (habitat-direktivet). Nederlandene svarede den 18. juli 2000, at der var ved at blive gennemført en international undersøgelse af projektet i overensstemmelse med kravene i ovennævnte direktiver, og at resultaterne af denne undersøgelse ville indgå i de nationale VVM-procedurer (Trajectnota/MER). Kommissionen godkendte dette svar som tilfredsstillende og lukkede klagesagen P-2000/2002, i forbindelse med hvilken spørgsmålene var blevet stillet.

De tre involverede medlemsstater (B-D-NL) bad om et møde med Kommissionen for at fremlægge deres synspunkter og fremlagde Komparativ grænseoverskridende undersøgelse vedrørende IJzeren Rijn, der var udarbejdet af konsulentfirmaet Arcadis, den nederlandske Trajectnota/MER og Startnotitie. Mødet fandt sted den 5. juli 2001.

Med udgangspunkt i kapitlerne i de ovennævnte dokumenter om VVM og anvendelse af habitat-direktivets artikel 6 blev det konkluderet, at kravene i fællesskabslovgivningen var blevet overholdt i Nederlandene, men at der måtte foretages en mere detaljeret vurdering med hensyn til Natura 2000-lokaliteter i Belgien. Det samme gjaldt Tyskland, afhængig af hvilken rute Belgien og Nederlandene vil vælge.

I henhold til den Komparative grænseoverskridende undersøgelse vedrørende IJzeren Rijn er reaktivering af den historiske rute den mest miljøvenlige og også den billigste løsning blandt den række af alternativer, der er blevet undersøgt.

Hvad angår Montzen-ruten som alternativ til IR, skal det bemærkes, at der blev bedt om at reaktivere IR, netop på grund af Montzen-rutens begrænsede kapacitet på lang sigt. IR-rutens og Montzen-rutens funktion er forskellig set i fællesskabssammenhæng. IR forbinder Antwerpen med Ruhr-bassinet og det nordlige Europa, medens Montzen-ruten betjener Köln-området og det sydlige Europa.

På mødet den 5. juli 2001 i Bruxelles blev det ligeledes tydeligt, at ovennævnte betragtninger kun gælder forslaget om at genåbne den eksisterende jernbanelinje og at genetablere trafikken på de niveauer, der fandtes tidligere, og at alle indgreb ud over den oprindelige trafikkapacitet skulle betragtes som adskilte projekter og vurderes særskilt.

(1) EFT L 228 af 9.9.1996.

(2) EFT L 75 af 15.3.2001.

(3) EFT L 175 af 5.7.1985.

(4) EFT L 103 af 25.4.1979.